DÔVODOVÁ SPRÁVA

1.KONTEXT NÁVRHU

•Dôvody a ciele návrhu

Program na podporu štrukturálnych reforiem (SRSP) vytvorený na obdobie rokov 2017 až 2020 s rozpočtom vo výške 142,8 milióna EUR funguje od 20. mája 2017. Tento program bol vytvorený s cieľom posilniť kapacity členských štátov, pokiaľ ide o prípravu a realizáciu administratívnych a štrukturálnych reforiem zameraných na udržanie rastu, a to aj prostredníctvom využitia pomoci na účely efektívneho a účinného využívania zdrojov Únie. Podporu v rámci tohto programu poskytuje Komisia na základe žiadosti členského štátu, a to na celý rad oblastí politiky.

Od nadobudnutia účinnosti nariadenia o Programe na podporu štrukturálnych reforiem členské štáty intenzívne tento program využívali, pričom podávali omnoho viac žiadostí, než bolo možné financovať dostupnými zdrojmi v rámci jeho ročných cyklov. To potvrdzujú aj údaje za cyklus týkajúci sa roku 2017, v prípade ktorého, a to aj napriek neskorému prijatiu nariadenia o Programe na podporu štrukturálnych reforiem, predložilo 16 štátov 271 žiadostí o podporu s celkovou odhadovanou výškou viac než 80 miliónov EUR, v porovnaní s ročnými rozpočtovými prostriedkami vo výške 22,5 milióna EUR pridelenými na rok 2017. Komisia v dôsledku toho vyvinula značné úsilie zamerané na identifikáciu priorít, v dôsledku čoho niekoľko žiadosti o podporu nebolo na účely financovania vybraných. Ešte akútnejšia je táto situácia, pokiaľ ide o cyklus týkajúci sa roku 2018, ktorý sa práve začal (konečný termín na predkladanie žiadostí bol 31. október 2017): 24 členských štátov predložilo 444 žiadostí o podporu, pričom celkové odhadované náklady týchto žiadostí dosahujú výšku približne 152 miliónov EUR, v porovnaní s ročnými rozpočtovými prostriedkami vo výške 30,5 milióna EUR pridelenými na rok 2018. To jednoznačne ilustruje, ako veľmi je v praxi potrebná táto podpora, ako aj, že záujem o podporu, ktorý prejavujú členské štáty, výrazne presahuje súčasné finančné zdroje, ktoré sú k dispozícii v rámci spomínaného programu.

Zo skúseností získaných doposiaľ vyplýva, že záujem o podporu v rámci tohto programu prejavilo mnoho členských štátov, a že žiadosti o podporu sa týkajú všetkých oblastí politiky, na ktoré sa tento program vzťahuje, ako je napríklad správa vecí verejných a verejná správa, správa príjmov a riadenie verejných financií, rast a podnikateľské prostredie, pracovný trh, vzdelávanie, zdravotníctvo a sociálne služby, finančný sektor a prístup k financovaniu.

Ako vo svojom prejave o stave Únie (a sprievodnom vyhlásení o zámere) uviedol predseda Európskej komisie Juncker v Európskom parlamente 13. septembra 2017, euro by sa malo stať jednotnou menou Únie ako celku, a preto majú v konečnom dôsledku povinnosť a právo vstúpiť do eurozóny všetky členské štáty okrem dvoch. Z tohto dôvodu je jasné, že je nutné myslieť dopredu a podporovať členské štáty mimo eurozóny v ich snahe pripraviť sa na pristúpenie k euro, keď si to budú želať. Na to, aby členské štáty mohli vstúpiť do eurozóny, musia splniť tzv. „Maastrichtské“, resp. „konvergenčné kritériá“, na základe ktorých sa zisťuje, či tieto členské štáty dosiahli vysoký stupeň konvergencie.

Hospodárskou a finančnou krízou bolo preukázané, že nad rámec nominálnej konvergencie má pre zabezpečenie úspešnej účasti v eurozóne zásadný význam dosiahnutie skutočnej konvergencie a existencia odolných hospodárstiev, ktoré sú založené na pevných hospodárskych štruktúrach, ktoré členským štátom umožňujú efektívne absorbovať šoky a rýchlo sa po nich zotaviť. To si predovšetkým vyžaduje, aby členské štáty mali kapacity na riadenie svojich rozpočtov v súlade so zásadami riadneho finančného hospodárenia a aby boli inštitucionálne pripravené na účasť v bankovej únii. Pre úspešné začlenenie do eurozóny je mimoriadne dôležité riadne fungovanie trhu práce a trhu s výrobkami, ktoré sú schopné absorbovať vonkajšie šoky, vysoký stupeň integrácie, pokiaľ ide o obchod s tovarom a službami, a dobre fungujúca verejná správa.

Európska komisia sa v kontexte i) vyšších požiadaviek na financovanie na podporu vykonávania štrukturálnych reforiem a ii) nutnosti poskytnúť podporu členským štátom, ktoré majú v úmysle prijať euro za svoju menu, s cieľom urýchliť proces skutočnej konvergencie a podporiť ich úsilie zamerané na vybudovanie odolnejších hospodárskych a sociálnych štruktúr v záujme ich bezproblémovej účasti v hospodárskej a menovej únii (EMU), zaviazala, že ako prvý krok, posilní rozpočet programu na podporu štrukturálnych reforiem na obdobie rokov 2019 až 2020 o 80 miliónov EUR. Uvedené by sa malo dosiahnuť s použitím nástroja flexibility podľa článku 11 súčasného viacročného finančného rámca. Toto opatrenie by viedlo k tomu, že by celkové finančné krytie programu na podporu štrukturálnych reforiem dosiahlo objem 222,8 milióna EUR. Vďaka tomuto navýšeniu by bolo možné vyhovieť žiadostiam o podporu z členských štátov mimo eurozóny, ktoré chcú prijať euro a ktoré musia realizovať hospodárske reformy, ale takisto by to umožnilo uspokojiť viac žiadostí o podporu a pokryť viac nákladov v súvislosti s vykonávaním administratívnych a štrukturálnych reforiem.

Tento dodatočný rozpočet bude doplnený tým, že sa členské štáty vyzvú, aby na základe článku 11 nariadenia o programe na podporu štrukturálnych reforiem využili možnosť presunúť časť svojich zdrojov zo zložky technickej pomoci v rámci európskych štrukturálnych a investičných fondov do programu na podporu štrukturálnych reforiem, na účely poskytovania podpory realizácie reforiem, a to aj pokiaľ ide o reformy súvisiace s prijatím eura. Na základe aktuálnych odhadov prípadných potrieb v oblasti podpory by toto doplnenie malo zvýšiť celkovú sumu rozpočtu, ktorý bude k dispozícií na účely podpory, na 300 miliónov EUR, vďaka čomu by v horizonte do roka 2020 došlo k zdvojnásobeniu kapacity vyčlenenej na podporu.

V rámci podpory sa bude poskytovať na mieru šitá pomoc zameraná na vykonávanie všetkých politík, ktoré členským štátom pomáhajú dosiahnuť vysoký stupeň konvergencie. Táto podpora bude poskytnutá predovšetkým, pokiaľ ide o oblasť podnikateľského prostredia, finančný sektor, trh práce a trh s výrobkami, verejnú správu a riadenie verejných financií. V kontexte európskeho semestra budú zdôraznené najdôležitejšie reformy, ktoré sú potrebné na dosiahnutie udržateľnej skutočnej konvergencie.

V rámci osobitného mechanizmu sa tie členské štáty, ktoré prejavia záujem o dosiahnutie pokroku smerom k členstvu v eurozóne, v rámci dialógu dohodnú s Komisiou na obmedzenom súbore záväzkov realizovať opatrenia, ktoré majú zásadný význam pre úspešné členstvo v eurozóne. Tieto reformné záväzky sa zohľadnia aj v národných programoch reforiem príslušných členských štátov. Komisia prostredníctvom služby na podporu štrukturálnych reforiem uzatvorí s príslušným členskými štátmi dohodu o novom pláne o spolupráci a podpore, ktorá sa bude zameriavať na poskytovanie technickej pomoci v záujme naplnenia reformných záväzkov súvisiacich s prijatím eura. Predmetný mechanizmus bude úplne dobrovoľný a bude sa poskytovať bez spolufinancovania prijímajúcich členských štátov.

•Súlad s existujúcimi ustanoveniami v tejto oblasti politiky

Program na podporu štrukturálnych reforiem je inovatívnym programom Únie, prostredníctvom ktorého Komisia poskytuje členským štátom na ich žiadosť podporu v súvislosti s tvorbou a realizáciou administratívnych a štrukturálnych reforiem. Tento program sa zameriava na poskytovanie pomoci a expertízy špecificky prispôsobenej jednotlivým prijímajúcim členským štátom v praxi, s cieľom podporiť vnútroštátne orgány členských štátov v rámci reformného procesu, alebo v určených fázach, resp. v rôznych fázach tohto procesu. Vychádza sa pritom z najnaliehavejších potrieb jednotlivých krajín, ako boli určené po vzájomnej dohode Komisie a príslušného členského štátu v pláne spolupráce a podpory.

Program na podporu štrukturálnych reforiem dopĺňa zdroje, ktoré existujú na účely budovania kapacít a technickej pomoci a ktoré sú k dispozícii v rámci iných finančných programov Únie v rámci viacročného finančného rámca, resp. v rámci technickej pomoci a iných opatrení financovaných z prostriedkov Únie. Toto je zabezpečené vo fáze programovania aj vykonávania. Komisia na tento účel vytvorila mechanizmus technickej koordinácie, na ktorom sa zúčastňujú dotknuté útvary, s cieľom zabezpečiť, aby podpora, ktorá sa poskytuje v rámci rôznych programov a zdrojov Únie, bola konzistentná a aby sa predišlo duplicite prostredníctvom opatrení v rámci programu na podporu štrukturálnych reforiem.